Folketing
2010-04-23

Det kan undre mig lidt, at to partier – Det Radikale Venstre og Socialdemokratiet – som normalt går meget højt op i netop at være forligsduelige og at stå ved aftaler og efterfølgende bakke op om dem, på den her måde, som det er sket i dag, pludselig ændrer den tradition, som vi har haft i mange år. Så man kan jo ikke sige, at vi har haft en konstruktiv debat i dag, men vi har i hvert fald haft en debat, der har vist, hvad man kan forvente af oppositionen i fremtiden. Jeg håber, at det bliver ændret, og at det her ligesom er en enkelt undtagelse, for ellers bliver det jo ikke så nemt i fremtiden. Jeg vil meget gerne diskutere substans, når nu det handler om unge og uddannelse og job og arbejdsmarked, fordi det er så helt ekstremt afgørende, at man får en god start på sit arbejdsliv. For gør man ikke det, kan man også få meget store problemer senere hen; det kan vi bare se i statistikkerne.